amanoisuno/poet huggingface dataset:
挽周德友 趙蕃
不作玉堂仙，猶宜入道山。予才無乃厚，賦命一何慳。此日騎鯨去，它年化鶴還。委疏仍嗣野，芳桂雜榛菅。
挽趙路分善應三首  其一 趙蕃
世俗紛爲僞，躬行率以誠。拳拳將母念，侃侃友于情。濟物豈求報，得仁非近名。誰爲太史傳，獨行有宗英。
挽趙路分善應三首  其二 趙蕃
公就專城養，我安陶令廬。幾因州府入，得侍笑談餘。課誦列童稚，戚休詢里閭。高堂朝夕望，寧復象平居。
挽趙路分善應三首  其三 趙蕃
惟我先君子，相於出自同。年推大父行，議篤古人風。薄宦曾憐我，經行阻見公。訃聞仍葬日，慟哭匪途窮。
挽游迪功 趙蕃
通學元分族，淵源信有餘。二龍名屢貢，一老慶懸車。義利過庭訓，興哀迂叟書。他時家國事，蘄不負幽墟。
挽曾達臣二首  其一 趙蕃
邱壑豈遺物，市朝寧汙塵。士當明大節，天下棄斯民。玉笥遊仙夢，浮雲閲世身。襄陽獨耆舊，他國顧無人。
挽曾達臣二首  其二 趙蕃
江右曾爲氏，南豐與贛州。推其本儒素，夫豈異源流。邇日過遺宅，有逢皆好脩。公侯生積善，天道非悠悠。
謁趙文鼎墓 趙蕃
君卧青山久，余今白髮新。秋風對摇落，舊事入悲辛。此世寧長世，吾身豈久身。蕭蕭聞鶴夜，耿耿待鷄晨。
同方景嚴謁介菴墓 趙蕃
又過餘干縣，來瞻馬鬣墳。侯芭今白首，李漢舊多聞。采若溪頭屋，騎鯨海上雲。生存零落句，三復涕紛紛。
樂南金秀才求其先處士君挽詩追作 趙蕃
此邦來已晚，人物欠冰清。要摭平生實，聊徵月旦評。有兒真不朽，求志得知名。更欲求吾語，吾言曷重輕。
聞鄭仲仁訃 趙蕃
未快沉冤雪，俄驚東逝波。平生萬卷讀，遺句百篇多。盛德今如此，天心果若何。青山忍回首，南望鬰嵯峨。
挽李舒州二首  其一 趙蕃
忽報舒州逝，深同海內傷。平泉無草木，北海漫文章。要作人琴歎，空懷道路長。臨風爲之慟，髮色變蒼蒼。
挽李舒州二首  其二 趙蕃
一跌竟不起，兩州空復更。臺綱元振舉，物論甚分明。遂絕朝天騎，空傳跨海鯨。遥知流涕者，豈但一門生。
挽曾仲躬侍郎三首  其一 趙蕃
昔者嘉禾郡，曾容謁長公。已焉地官宅，還獲見今翁。識面雖先後，陳詩匪異同。如何一再慟，祇向十年中。
挽曾仲躬侍郎三首  其二 趙蕃
政報朱轓起，旋驚丹旐歸。死生何忽忽，聞見悉依依。獻納名元在，吟哦事已非。清風端可繼，黄髮獨成違。
挽曾仲躬侍郎三首  其三 趙蕃
好在茶青竹，青青十百竿。風煙飽持護，鳥雀靜嘲讙。父子當年趣，聲名後代看。興懷非一事，愁絕更思韓。
挽南澗先生三首  其一 趙蕃
唐室文公裔，國朝桐樹家。學探和靜藴，文嗣一門華。尚擬咨黄髮，居成後白麻。公身寧有憾，物論自興嗟。
挽南澗先生三首  其二 趙蕃
曾呂兼晁鄭，吾州夙所尊。流風嗟日遠，耆舊頼公存。見必詢詩卷，聞仍置酒樽。從今入州府，寂寞向誰門。
挽南澗先生三首  其三 趙蕃
寂寞溪南路，於今忍重經。東來待樽俎，南去哭丹青。四裔傳碑版，誰人作誌銘。屏山空矗矗，澗水暗泠泠。
初五日呈潘提舉時禱雨應而未洽 趙蕃
潦退旱隨至，吏憂民足傷。陂塘待天雨，饘粥仰官倉。事勢胡能久，收成亟所望。關心厪漢節，用意格穹蒼。忽已雲霓合，兼之雷電將。驟來能點點，快落遂浪浪。未復田疇綠，纔蘇菜隴黄。粗能寬閔閔，聊且慰皇皇。末世耽饕佛，前聞戒暴尫。于公明孝婦，卜式訟弘羊。是可資邦本，寧唯致歲穰。公行有餘力，我句漫斯狂。半載官離次，欲歸行絕糧。何當荷簑笠，及此濟江湘。
季蕭兄三貺詩且辱出示陵陽墨帖敢次韻一首爲謝 趙蕃
中朝當極治，人物近臯夔。南渡更衰亂，諸賢困逸遺。舍人名最早，白首但論思。尚喜詩傳派，于今學有涯。居然老成獨，異彼俗書姿。明眼逢吾子，掀髯話昔時。端能繼蕪累，所見匪狐疑。愧我安能友，酬篇只韻隨。
寄王謙仲周子充丈 趙蕃
吳蜀三分地，沅湘合水流。魚鰕今島嶼，蘭茝舊汀洲。逾月雨連晝，莫春風送秋。濕桑蠶餓死，壞種穀漂浮。弊屋無乾處，吁嗟幾日休。事多徵放逐，文欲號窮愁。懼禍初求免，茲行重失謀。官曹待符檄，食事指衣裘。淹速空占服，行藏漫倚樓。生涯縱草草，行路勝悠悠。弟妹懷天末，夢魂栖浪頭。何當得散號，從此具歸舟。特達非無仗，迍邅自過憂。禁庭敦宿契，樞府記鄉州。幾遇長安使，頻蒙禮翰投。雖狐懸釜煮，且益破囊收。憂禹思由溺，阿衡任內溝。豈伊儕子弟，而俾墮拘囚。霄漢瞻歸雁，波濤羨沒鷗。懷哉上南斗，去矣事西疇。
雨後 趙蕃
畏暑常疑病，逢凉還作詩。岸巾看鏡懶，步履過廊遲。草樹消陳意，江山發令姿。裴徊如自得，徙倚竟何爲。厚祿書多斷，長貧志未移。無官带難緩，有竹俗能醫。不遇徒成賦，歸來亦漫辭。行藏隨所遇，造物豈無欺。
呈莫大猷令 趙蕃
入境能知政，昔聞今信然。吾行萬安道，頗識令君賢。阡陌東西隔，人家遠近連。鍼青秧出水，穗長麥摇煙。犬吠稀逢客，牛耕不廢鞭。幽啼催穀布，午霽起蠶眠。檄罷追呼擾，民爭賦入先。太平真有象，循吏可無前。徑欲捐五斗，從之受一廛。經行嗟阻免，少日待回船。
歸途 趙蕃
招要非故約，談笑偶然期。假日寧憂夜，徐行不用馳。吾曹欣窈窕，童騎苦逶迤。罷酌餘樽酒，催成未了詩。事雖同栗里，宿乃異西枝。雨合泉如瀑，嵐昏石似螭。茲遊蘄可再，約友更携兒。
贈嚴黎二師 趙蕃
往者聞三益，今焉欠一夔。寄詩曾併達，得報乃相遺。自說斯人死，尤懷一見思。高樓雖物外，好句必天涯。渺渺煙霞趣，蕭蕭蔬筍姿。徧參真已悟，換骨久其時。以彼大成就，而余深惑疑。刀圭如乞與，瓶錫詎難隨。
讀舊詩作 趙蕃
長日胡爲度，繙囊閲舊詩。渭南雖乃祖，脩水是吾師。論自唐虞遠，名繇屈宋垂。相傳均一體，所得亂他岐。智鑿空奇字，天成在達辭。江山真末助，學問本深基。性癖端渠似，窮工殆我欺。誰能釣時譽，聊以慰朝饑。
使君以十月上休日燕通判教授縣令錄參沅陵貴溪兩尉曹蕃亦與焉坐間出示宋莒公草書劉賓客詩圖李西臺呂東萊朱希真趙忠簡詩帖蕃賦詩十二韻以紀其事 趙蕃
假日黄堂燕，窮冬白晝長。風流話前哲，翰墨出珍藏。莒國龍蛇字，西臺錦繡章。東萊先理致，朱老繼顛狂。最後吾宗帖，深於往事傷。污泥躍鰍鱓，大藪暴豺狼。薄暮仍添火，終筵更益觴。時雖當歲廩，氣乃返春陽。此固公爲德，寧云勢所當。廣文忘獨冷，半刺喜翱翔。四士俱才茂，一夫惟鬢霜。驂鸞看霄漢，買犢自耕桑。
謝張帥 趙蕃
試仰元戎貴，還瞻簿領卑。居間凡幾級，其勢可懸知。屢進黄堂拜，夙蒙青眼期。筵華紛饜飫，飲劇聽淋漓。既納違離謁，并頒道路資。間令叩齋閣，禮謝歷階墀。披豁忘名位，高深詎測窺。憂人多語政，餘事亦論詩。似欲徵凡作，何勝枉譽辭。更成湖上集，仍厠幕中奇。七字昔靈鷲，吾言今總持。流傳久已困，收收尚無遺。自省才惟薄，難堪德過儀。受之增踧踖，見者亦驚疑。暫爾休行役，於焉紀謝私。釣竿如可把，懸榻定除絲。
呈王侍郎昆仲二首  其一 趙蕃
先契今餘幾，交情不易論。疇能逾薄俗，未肯棄衰門。慨念我伯仲，仰懷公弟昆。自知真瓦礫，那得並璵璠。誰謂長江遠，茲來匹馬奔。匪因窮附達，政以曲能敦。遺愛凄其久，高風凜若存。青雲看星聚，白髮對鴒原。
呈王侍郎昆仲二首  其二 趙蕃
往未瞻烏府，先曾涉杏壇。予詩厪和答，貽教異暄寒。名位元相絕，知聞共駭觀。干霄峙松柏，流水會波瀾。應念登門舊，幾嗟行路難。蒸湘方渺渺，淮楚忘曼曼。既見得良慰，語離還浩歎。深思盡心曲，直覺欠豪端。
沈沅陵生日 趙蕃
十載郊居賦，當年蠟屐遊。江山元好在，人物繼風流。奏牘頻能上，絃歌特暫留。白雲寬志養，黄紙拜天休。先契仍僚契，賡酬復獻酬。懸弧頌初度，橫鶚看清流。
寄成父 趙蕃
屢約過茅舍，終成覓順舟。書來勤問訊，病去苦淹留。邂逅行人往，丁寧葯物求。那知空悵望，直恐遂沈浮。籬菊猶青蕊，鬢毛非黑頭。平生愛此節，今歲祇空酬。度日渾無頼，期君得散憂。柴車夙須辦，草徑掃令幽。豈乏登臨處，堪爲耳目謀。躋攀無脚力，夢寐想神遊。
寄贈曾裘父兼呈嚴黎二師 趙蕃
憶昨初南渡，吾家住信州。樞庭嘗牧守，詞掖舊淹留。生世夫何晚，斯人不易求。風流付篇翰，零落卧山邱。尚友當論世，如公實並遊。近功稱共學，爲僞說橫流。白首無愆素，清名所得優。百年安甕牖，萬里罷浮遊。太守尊徐孺，鄉人慕少游。成蹊自桃李，有臭別薰蕕。久矣聞風義，因茲速置郵。碧雲增悵望，石鼎怕冥搜。王謝池臺古，嚴黎鐘磬幽。林園小摇落，巖壑細雕鎪。豈曰忘徵逐，懷哉困阻脩。駏蛩終有合，鍼石詎難收。
用韓文公送鄭尚書韻寄雷朝宗兼屬歐陽全真 趙蕃
莽莽湖中客，悠悠月下杯。飛騰南海士，斷絕尺書開。三命今爲牧，傳聞祝以來。貪泉姑著詠，驛使且催迴。賓客有文士，登臨仍古臺。唱酬須寫寄，屬和恐非才。
寄黄子耕 趙蕃
野寺已黄昏，高軒辱過門。交遊夫豈乏，情義獨能敦。我已家聲愧，君今風氣存。一官何未試，多雞亦成屯。詩本吾家事，經從達者論。明知有傳受，未易測淵源。近訪湖邊宅，猶餘漲水痕。如聞江上郡，欲覓隠居園。邂逅空題句，飄零難具言。折梅無以贈，三嗅鬢霜繁。
寄程可久丈 趙蕃
聞道沙隨老，遂爲安國居。逢人難問似，近况復何如。此士猶松徑，何人在石渠。儒林有韓孟，待詔自嚴徐。別去常勞夢，新來更欠書。久知腰倦折，懸想病都除。番國吾州近，冰溪一水餘。秋風期命駕，春雨政携鋤。
送藍吉州 趙蕃
前歲公開府，鄰疆我適移。山坳深遣戍，齋閣遠投詩。去國哀王粲，逢人說項斯。春秋其我罪，觀過可仁知。流轉今初定，保持端自誰。筆難窮記牘，禮欲簉賓墀。累日方求棹，傳聞遽解龜。只云那有是，及此信無疑。春事崢嶸際，農工勸相時。吾曹一身計，父母百年思。鴈渚新浮綠，楊堤亦褭絲。茲時繫船地，異日寄書期。學道安時順，餘寒近酒宜。臨分意無盡，公爾豈其私。
寄李處州 趙蕃
自入湖南路，驅車得屢停。流傳雖有句，次舍或無亭。嶮絕猶云未，艱危不易聽。真宜太白醉，未信屈原醒。我去方蠻府，公歸合漢庭。願言均沛雨，尚想獨當霆。白雪故寡和，黄麻須六經。詔除期不晚，得以慰飄零。
送江憲移京西漕 趙蕃
流轉江湖後，飄零歲月餘。僅能瞻玉節，忽已報除書。借寇情雖切，依劉計已疎。二天元不遠，大厦豈殊居。使者澄清事，明廷獻納攄。循行聊偃薄，朝覲勿躊躇。處士獨苦節，清江空舊魚。昔聞曾誦此，今日定何如。
呈李和卿法曹 趙蕃
使者趨朝後，參軍捧檄初。重湖來至險，兩月聽閑居。豈是拘形役，真成畏簡書。祠官請已再，郵傳報何疏。風雨工欺我，江山頼起予。芻薪頻益檟，幼稚苦無儲。鑿枘寧防此，冠緌信有諸。何心事刀筆，但覺愧樵漁。觀水知除滿，看雲見卷舒。故人方幕府，見謂合何如。
問候周子充丈 趙蕃
抗疏有歷載，宣麻茲一朝。漕河讙啟閘，江水待乘潮。豈有夔龍輩，而從鷗鷺招。定應聊偃薄，寧事久逍遥。世既仍才美，居還絕吝驕。齗齗自讒慝，曈曈本光昭。往者資先覺，今焉倚後彫。公如再廊廟，我亦遂簞瓢。
寄誠齋先生 趙蕃
邇日使嶺表，歷論無此賢。誰歟記南海，久矣賦貪泉。已上蓬山直，還居吏部銓。省郎遲豈恨，宣室夜重前。掌制宜鴻筆，談經合細旃。茲爲重儒術，何止用詩仙。四海推鳴鳳，孤生悵跕鳶。長安近抵日，蜀道遠如天。裋褐春風倚，歸心夜雨懸。十年期撰屨，斗食政窮邊。
寄劉子澄先生 趙蕃
春雨寒猶積，春園木又榮。武昌聞別駕，生米見題名。安否逢人問，書題闕便行。周圍懷細履，陶酒憶徐傾。會合知何日，羈棲尚此生。向來猶楚越，今日遂蠻荆。妻子饑寒累，交朋時勢情。未應終薄祿，當復事深耕。
魏辰州生日 趙蕃
昔在思文獻，今焉見典刑。玉良中有韞，陂廣外無形。毓秀舒淮水，飛聲出漢廷。恩雖予符左，官來繼氈青。諭俗書陰德，傳家刻孝經。庶幾相感格，于以稱丁寧。萬象皆春氣，斯人乃德星。否臧斯列上，耳目豈途聽。松茂寒仍秀，蘭幽遠更馨。不惟歸盛美，併用祝脩齡。
何叔信生日 趙蕃
既自科名就，方勤問學爲。一官寧恨晚，萬里此其基。晁魏通家舊，沅湘識面遲。高懷每傾倒，勝日共追隨。要擬維熊什，慚無黄絹辭。迺翁松柏茂，驥子渥洼姿。
賀吳仲權召試館職 趙蕃
重爲湖外別，難寄日邊書。詎敢疏風義，欣聞有詔除。圖書天祿閣，文陳玉堂廬。祕記資讐校，人材務養儲。端如策晁董，不比召嚴徐。惟我高曾世，曾仍位序居。永懷元祐始，絕歎建炎初。衰謝今如此，淒涼實在予。
蕃欲爲辰陽之行適寺簿先生以使事來武陵既獲再侍又蒙俯用近者寄上鄙韻賜之輒復次韻敘別併呈子實百六丈 趙蕃
歲事有豐儉，民情關悴榮。蓄儲雖具數，郡邑頗空名。爲國深存慮，勞公作是行。違離頻領引，邂逅復心傾。有志空前躅，無成愧此生。匆匆還進棹，草草僅班荆。對雨塤箎句，看雲手足情。千林喚歸去，一雨勸催耕。
張次律見招欲同一詩人飲既見乃新定遠令劉旦元贊也詰朝與之別別後寄之併寄次律 趙蕃
張侯呼我飲，云欲醉詩人。我媿野無格，君能高出塵。句中真有畫，筆下信如神。不待平生識，由來一語親。衆皆嫌坦率，意獨取天真。頗恨匆匆別，殊乖款款陳。王官欣舊轍，蠻語昧初詢。起此窮途哭，端非傾蓋新。度江風吼夕，發軔雪飛晨。行路嗟離闊，題詩報苦辛。
詠筍用昌黎韻 趙蕃
山居何所用，種竹並楹軒。聽雨宵忘寐，摇風日破煩。春來仍引蔓，雨後競添孫。迸砌思移石，妨池欲廢盆。隄防虞採掘，檢束費晨昏。自是林深茂，非因地獨溫。有朋如角立，布陣似爭騫。戢戢株雖短，駸駸勢已存。却行纔避碍，逆曳遂難垠。婢喜頻留步，兒欣屢發言。縱橫從可目，散漫孰尋根。蟻敗須攻穴，羊侵要補藩。驟驚疑瓦合，還訝若車奔。豈害偏藏徑，何妨便滿園。擁培規我力，振拔果誰恩。坐見身長塹，行看籜蔽垣。苔俱滋濕暈，蘭與王芳蓀。未肯低前輩，終當及次番。萬杉真浪說，千橘更何論。蹇傲冬方見，陰森夏乃繁。務令收晚節，忍把助朝餐。此日聊成隠，它年定改門。韓公留句偉，侯喜漫名掀。韻險言無麗，搜窮筆殆髠。直將攄鬰悶，底用役神魂。示子斯同作，哦吟莫接暾。
謝知縣丈相率汎舟且訪寓舍併呈子暢兄 趙蕃
父老延見後，詔書宣布餘。臨流具舟檝，散步輟車輿。天氣清而朗，物情和且舒。聊爲曲江飲，報此暮春初。人物玉相倚，山川畫不如。要窮詩律細，寧遣酒行疏。既益園官菜，亦留溪友魚。風期須我輩，樂事見群居。欲去鷺前導，重來犬入裾。還迂長者轍，薄憇野人廬。
既別文顯兄弟晚宿日光寺書懷寄之 趙蕃
別君當以詩，此物不充饑。二事交爲病，吾曹均坐茲。欲談殊爛熳，趣去苦凄悲。晚宿投幽寺，翻思赴野期。風燈半明滅，雨葉亂紛披。安石畏作別，淵明當語離。萍蓬居靡定，燥濕志難移。問隠俱携弟，躬耕皆有兒。懷哉衡泌樂，可以共棲遲。
口占 趙蕃
稍不作山行，山行眼界生。晚禾場已築，宿麥地初耕。丱角收牛策，青裙負水甖。自安如有道，所樂是無營。我亦懷茲願，胡爲計莫成。
挽向參議 趙蕃
丞相遺家法，雲仍多耐官。著鞭期一躍，失路困千盤。竟死諸侯客，保留神武冠。梟鸞終異志，松柏遂孤蟠。前輩今無幾，臨風特屢歎。臧孫宜有後，龐老遺之安。
立春日呈彥博并帖審知 趙蕃
憶昔少陵身在蜀，遇春曾憶兩京梅。我今久隔鄉關念，病後徒驚節物催。不見過門長者轍，可憐到手故人杯。長亭與想東征路，柳色青青拂面來。
晚春呈全真 趙蕃
九十日春餘十日，庭陰已作夏扶疎。桃花浪暖且振擑，燕子日長空廢書。故人行行重作別，倦雲悠悠思定居。及此莫孤朝與暮，易勝書禮問何如。
周愚卿出示楊謹仲墨帖 趙蕃
成都舊日揚雄宅，今在清江鷗鷺洲。頗念書題成間闊，忽逢翰墨見風流。薌林草木年仍故，此老詩篇晚更遒。官事安能久覊我，何時載子以扁舟。
建康回使寄范帥從求詩帖許而未至 趙蕃
作意投公好賦詩，無鹽竟自突西施。生憎逼仄饑寒態，不盡從容質問時。已辦過江還敗興，要期重謁愧無辭。夜光明月雖防暗，白日青天不碍知。
聞子耕司戶兄非一日昨見墨帖於中州又誦五言長篇於劉子澄許今茲乃遂識面輒題鄙句以敘區區 趙蕃
墨妙初看眼自明，誦詩還見五言城。不惟喜獲吾黨士，要是未忘山谷盟。我亦可憐耽句癖，君其勉力振家聲。祗今此道寒如水，莫以微官取重輕。
馬上讀子肅詩集并懷子進子儀 趙蕃
一雨初收更有凉，我時驅馬度危梁。溪山慣見少新意，詩句熟窺多舊行。不使高飛向台省，忍教微祿滯柴桑。難兄難弟俱奇士，寧愧諸洪出豫章。
夜坐讀書有感示兒曹 趙蕃
昨夜秋風入短檠，試繙編簡似前生。不求甚解慕名語，足記姓名嗤老兵。但得作詩窮有味，曷憂從宦久無成。汝曹未可還翁學，當念無田事筆耕。
伏讀時中胡公墓誌輒用澹菴省齋銘詩之韻從仲威昆仲求本 趙蕃
千年廉藺凜猶寒，豈似乞人誇豆簞。經病漢儒顓學癖，義求秦火未燒殘。名章可愧功言立，門戶在君兄弟難。至寶獨完元自貴，用輕寧事雀空彈。
曾耆英錄先提舉著述及屠龍禾譜與先世誌文見貺副以長句次韻爲謝 趙蕃
試用初如江發源，斯人欠使百其年。有孫解保書如束，過我不嫌寒乏氈。郡守舊聞曾奏疏，鄉人今日有經筵。縱云錄後有前例，循吏藝文應並編。
曾耆英自太和携所錄謝民師觀妙詩文副以長句見惠次韻酬答 趙蕃
別時黄落問山風，見日清霜鳴啞鐘。二謝有詩皆可誦，七言兼與見傳宗。舉幡故異司隸救，右袒徒聞呂氏從。君獨凄凉能過我，逢迎敢作謬爲恭。
張因叔尉曹借示贛陳丞擇之文編以長句還之 趙蕃
子昂高蹈固家風，詩到後山仍更工。何事棲遲猶五斗，向來推許漫諸公。平生但記逢人說，一洗真成凡馬空。今日宦遊得此士，知君不類溧陽窮。
讀山谷文 趙蕃
深居度日渾亡頼，小役踰旬抑又疲。到處青山恃青眼，隨行黄卷有黄詩。少陵授受後千載，此老風流彼一時。衆作沛然雖莫禦，要云萬折必東之。
通問贛州留尚書并寄三首  其一 趙蕃
去冬曾作送行詩，豈料重臨歲甫移。盍遣德星均四海，願令竹馬快并兒。使君不獨符仍剖，刺史還聞節再持。吏治久安民則化，九重於此有深思。
通問贛州留尚書并寄三首  其二 趙蕃
疇昔王門耻曳裾，每懷端拜獻公書。簡編訖補遺忘後，餽贐分霑憂患餘。只信此心無改事，詎知彼譖欲何如。屬聞盛府重開幕，適此故山歸駕車。
通問贛州留尚書并寄三首  其三 趙蕃
陛下胡爲先一州，是公豈合久諸侯。東江西江水且漲，南山北山春正浮。促席久思宣室問，都人願覩翰林遊。我家懷玉山之下，亦擬探奇謁道周。
賀周待制兼直學士院 趙蕃
重聞陸贄掌絲綸，可念公朝道必伸。暫向玉堂還舊直，亟從鳳沼據通津。招來贊普邊疆肅，詔感山東德意新。誰謂文章財小技，計功端合畫麒麟。
呈曾侍郎逮 趙蕃
思人幾作訪茶山，竹密如雲不敢刪。未覺風流成歲遠，政繇伯仲力追還。長公舊日曾一識，末路後來遭百艱。邂逅探囊得行記，贈公試遣略承顔。
贈蕭參議德藻二首  其一 趙蕃
諸侯賓客湖南盛，東海蕭生漢帝知。前後相望真一揆，流傳况復有新詩。鄉來識面嗟無地，今日登門可自遲。未信千巖趣歸去，近傳新把峽州麾。
贈蕭參議德藻二首  其二 趙蕃
平生苕霅幾扁舟，意在斯人豈漫遊。聞道千巖有高隠，甚思一見苦無由。雖云葯石稍親近，未害煙霞廑攬收。况是交承我伯父，援茲論契許前不。
寄鄭祕校 趙蕃
吾邦豪傑未多聞，義薄雲天獨數君。遇歉登倉真甚惠，當郊置驛信徒勤。目前米價未爲貴，我自囊空先有云。食粥敢言今數月，更憂無粥但羹芹。
聞宋伯潜李和卿孟養直有審察之命 趙蕃
柴門一閉動經旬，何許書來事得新。駱驛詔追三縣令，崢嶸名聳漢廷臣。浩然豈憶南山舊，太白寧歌泗水春。賦就梅花如肯寄，長安不乏少年人。
觀賈元放書迹寄其弟季承 趙蕃
古寺荒凉客寓居，閉門百事付乘除。學知定力貧非病，詩見新功樂有餘。化鶴已空今已矣，騎鯨何處問何如。追懷存沒傷零落，底事秋來音訊疏。
寄贈湯司諫二首  其一 趙蕃
御史曾追慶曆唐，有孫還是紹興湯。絕知驥騄難羈絆，故遣松筠試雪霜。如許人才豈終棄，要之日月本何傷。鬰孤臺上蘇仙句，多載寥寥無和章。
寄贈湯司諫二首  其二 趙蕃
自聞寬法離新州，日日江頭數過舟。學子尚知稱述作，君王寧不念謀猷。五車頗困十年讀，一見蘄勝萬戶侯。我亦東歸苦無日，待公行矣勿遲留。
贈楊左司三首  其一 趙蕃
白下初逢使廣軒，始披雲霧見青天。黄花紅葉蒙深賞，白髮青衫又十年。舉室尚爲湖外客，一身還上浙江船。蓴羹鱸鱠雖佳矣，不是東歸重惘然。
贈楊左司三首  其二 趙蕃
先生文力早騫騰，今代詞人盡服膺。已見陳詩歌上壽，更須作頌紀中興。敢如杜集高岑比，尚媿韓門籍湜朋。政爾周流不知屆，况于朝夕遂師承。
贈楊左司三首  其三 趙蕃
有來聞說上封章，造膝言之外敢昌。但見詔除頻寵渥，是知明聖識忠良。都司萬事無不理，一語九州當致康。况此十年門下士，反從勾漏弔沉湘。
寄林運使三首  其一 趙蕃
番禺城下牂牁水，亦復分流過此州。使節長瞻萬里外，尺書忽到五溪頭。酸寒應念卑堪說，奇勝聊云舊所遊。嶺海滯公猶未召，蠻荒著我更何尤。
寄林運使三首  其二 趙蕃
門第違離又一冬，素書寥闊便艱通。身隨回鴈辭湘水，官許騎馿看華峰。人笑半生躭落拓，自欣三徑著疏慵。顧慚囊粟無功受，勤動終年是老農。
寄林運使三首  其三 趙蕃
憶昨登門誤取知，再焉猶復似當時。已容盡醉尊中酒，更辱頻詢別後詩。落落有懷那得寫，悠悠重見果何期。南山幸邇朝天路，準擬追隨竹馬兒。
寄曾運使 趙蕃
携詩十載舊登門，一見長思闕細論。豈憶猶蒙記名姓，故情仍許奉罍尊。臨分更俾傳家集，請事于今行嫡孫。儻有新聞幸無棄，素書無只報寒溫。
別曾運使 趙蕃
鍾陵寂寞幾何年，公自茶山又一傳。萬里未能攀老鶴，晚風那復聽鳴蟬。乖離每覺如思古，流轉何知復拜前。賸欲相從還索去，候門稚子望歸韉。
投徐運使 趙蕃
白社多年井逕荒，有孫還復以詩昌。此懷願識亦已久，茲日能來豈所望。萸後菊前霜錯落，地長家遠客凄凉。平生知己晦菴老，爲我談公遣座旁。
別徐運使 趙蕃
風聲富貴每多偏，造物于公獨俾全。笑我效顰忘露醜，不知學步返難前。侏儒自合奉囊粟，衛尉何曾直一錢。我地有饑能任耻，熟聞高義薄雲天。
程閣學知建寧府入對二首  其一 趙蕃
日邊飛下詔黄新，大府潜藩屬老成。一代儒宗還北闕，十年法從對延英。從容定有回天力，咫尺重聞曳履聲。便覺兒童語音好，謝公今起慰蒼生。
程閣學知建寧府入對二首  其二 趙蕃
湖山十里芰荷香，穩送朝天一夜航。前席固應思見賈，留行政不待徵黄。懸知筆下三千字，小試囊中一二方。自笑侯芭今白首，彈冠何敢企王陽。
送周禮侍赴召 趙蕃
昨奉書題歲且更，每逢人士說先生。名高正倚斯文在，身屈不妨吾道行。天以蒼生付安石，孰能三徑老淵明。自憐留落端何幸，得向溪城一送迎。
送韓建寧赴召二首  其一 趙蕃
頻向清時課郡功，履聲長憶未央宮。祇言治行稱黄覇，果見朝廷徵弱翁。簡注豈惟陛下聖，讙謠還見庶民同。孰云故國非喬木，賜第行看又植桐。
送韓建寧赴召二首  其二 趙蕃
憶公典選繼昌黎，是我學人行卷時。香火奉祠雖觖望，簿書棲邑尚淹期。長年敢有飄零恨，末路欣逢陶冶私。自度才能不堪舉，直思求地勉寒饑。
送吳提刑赴召三首  其一 趙蕃
擁節西來歲未更，提封畧已遍循行。洞庭青草絕餘寇，沅水武谿俱力耕。勿漫繡衣閒直指，正應天下急澄清。治平已召吳公去，材秀何人是賈生。
送吳提刑赴召三首  其二 趙蕃
連朝欲作送公詩，以頌懸知孰愈規。萬事要當明本末，一身切莫計安危。老農不過除荑稗，良葯安能棄朮芝。勿謂常談便輕鄙，獻言端自戒新奇。
送吳提刑赴召三首  其三 趙蕃
只道邊城獄訟稀，那知亦有造空爲。不惟寬大難容止，正畏精明莫可欺。已矣榜敲成俗吏，懷哉香火奉湘祠。儻蒙一紙聞天奏，便是吹噓送上時。
送王饒州赴召 趙蕃
吾君日旰坐延英，寤寐得人成太平。常恐珍才在空谷，豈容舊德久專城。潁州便合爲丞相，渤海無庸拜水衡。今代吳公祇公是，自慚名謝洛陽生。
送京運使赴召二首  其一 趙蕃
南浦維舟初拜公，五谿隨牒限趨風。問途欲假移官見，傾聽讙聞召節東。不但朝陽徯鳴鳳，正思御史昔乘驄。我曹意見非黎庶，大庇要令天下同。
送京運使赴召二首  其二 趙蕃
一官不恨落羈縻，正謂邊頭獄訟稀。但有膠膠還擾擾，略無是是與非非。詩書舊學渾忘却，夢寐衡祠放得歸。邂逅兩臺俱趣召，蓴鱸於此合知幾。
代成父送趙信州移知台州 趙蕃
邦人初喜兩橋成，詔旨還傳易鎮榮。千里溪山如有恨，一川風雨似增情。未應重畀臨凋郡，看即歸來侍邇英。平日空哦海山賦，便思懷謁問經行。
呈趙蘄州善扛 趙蕃
雨合園林水滿池，黄鸝無語鷺頻窺。哦吟終日大自好，黜陟與時殊不知。北海定欣真識面，阿連還喜伴成詩。自從諸老凋零後，此事于今更屬誰。
送張真州大經 趙蕃
渺渺春江綠水波，客中送客倍愁多。一麾出守輸公去，三徑就荒如我何。暫爲淮人符剖竹，即歸漢殿橐持荷。異時治狀稱優最，十萬疲羸蒙拊摩。
寄林信州 趙蕃
嶺近梅花開已多，水南梅事又如何。使君假日曾遊否，客子臨風空屢哦。好士何妨勤下榻，豐年那有拙催科。倦遊我亦懷三徑，何况傳聞政免苛。
送莫贛州 趙蕃
赤縣權宜非昔時，近聞誰復古人爲。向來聲烈有如此，今日飛騰已似遲。鴈序相仍盡詞掖，虎城寧獨待瓜期。歸哉懷玉山邊路，準擬重看召節時。
呈郭峽州二首  其一 趙蕃
往者枉書并賜詩，藹然高義見乎詞。襄陽耆舊今餘幾，海內風流更屬誰。早日有懷期見止，秋風於此得來思。顧雖願被林宗識，却恐人非詎辱知。
呈郭峽州二首  其二 趙蕃
鄉來識面苦無因，今日升堂敘所親。豈愛瀟湘爲隠地，故嗟伊洛涴風塵。周程授受源流遠，廣受聲名物望均。詔旨已聞班郡紱，徵書看即動蒲輪。
呈陸嚴州二首  其一 趙蕃
一代詩盟孰主張，試探源委見深長。家聲甫里歸嚴瀨，句法茶山出豫章。千里寸心長炯炯，十年兩鬢漫蒼蒼。扁舟縱欲乘風去，可不一登君子堂。
呈陸嚴州二首  其二 趙蕃
去年犯雪到嚴州，呵筆題詩曳履投。所恨决然成間闊，故茲復爾小遲留。精金美玉自有價，伯樂王良無即休。珠玉見褒猶美疢，葯須瞑眩疾方瘳。
呈莫信州障二首  其一 趙蕃
稍將書札報黄堂，僅得官亭繫野航。文物願窺中秘直，風流曾識省曹郎。莫言長孺今閉閤，舊說葛豐能擊彊。未信吾州留得住，天書咫尺會徵黄。
呈莫信州障二首  其二 趙蕃
公爲州牧我州民，敢敘當年半面親。故喜來歸逢稔歲，况於遊倦得閒身。無功良醖不可戀，仲叔豬肝猶累人。最是妻孥苦驚怪，奈何造請尚趨晨。
寄李舒州  其一 趙蕃
賸欲寄書兼寄詩，病餘殊覺不能支。西山南浦風前恨，皖水灊山天外思。四海舊知寧我識，百年深契舍公誰。自違門第秋重老，華髮蕭蕭異別時。
寄李舒州  其二 趙蕃
賸欲題詩詩不成，遣人空復附書行。言邊詎止寒溫事，紙上胡能底裏傾。以我向公深有託，知公于我未忘情。扶持未可言門戶，老大相看祇弟兄。
寄曾使君昭 趙蕃
溪山杖策過山林，萬竹千梅可慰心。已悟濠魚真得計，未嫌郢曲謝知音。飛騰要路終無那，咫尺春風且細尋。詩自空青受山谷，到公探討益精深。
寄進賢令程可久 趙蕃
博士湖邊初拜公，後來超化信常通。一官何意偶同隸，千里長懷幾望風。墨綬于今天下半，絃歌誰復古人中。雙魚敬遣問無恙，目極春江鴻墮空。
送周德望之參告太學 趙蕃
郢州清節著吾州，宜爾諸郎總好脩。過我山林忘僻陋，爲君雞黍乏淹留。結交群從非一日，欲話令人翻百憂。畫舸曾同李膺載，竹林仍並阮咸遊。
呈何縣丞 趙蕃
古屋無多客掛包，占風政類鳥居巢。誰能故賦感不遇，亦莫空書廣絕交。開闔屢摇塵戶牡，戞磨時裊竹簷梢。南朝文物君家盛，聽我追隨學詠嘲。
送向如愚赴廬陵丞 趙蕃
乃祖當年耐官職，遠孫今日振家聲。閉門已盡五車讀，補吏反爲千里行。丞不負君休自厭，詩能窮我竟何成。春風儘可寬役役，不用迴頭數去程。
呈謝資深縣丞源 趙蕃
平生夢寐臨川郡，故在溪堂竹友齋。句法已看行世集，風聲猶得起人懷。有孫住著園依水，薄宦舊來松儼槐。縱是塵埃政衝突，可無一語道離乖。
懷張丞用多字韻兼屬明叔 趙蕃
愁陰頗覺助煩疴，別日回頭已似多。聯詩古亦有韓孟，共和今豈無羊何。踏青未晚歸來約，舉白何妨醉後歌。顧憚禮容成簡慢，願君貰我勿加訶。
過玉光呈吳丞 趙蕃
又見秋風拉芰荷，也無官柳共婆娑。青山只作向來看，白髮自驚重到多。莫道予方有公事，須知地僻少經過。數公句刻雖無恙，題榜風流欠景坡。
賀向伯元通判休致 趙蕃
薌林再世企疎堂，不但私榮國有光。畢娶了知家法在，耐官爰自祖風長。眼明圖史猶年少，手種檜松今老蒼。父客同時亦同盛，成都卜宅匪它楊。
贈王教授基仲 趙蕃
先君昔作濡須令，閭里所知清德高。末路我今慚世業，一門君乃冠辰髦。長公已有朝陽譽，夫子寧淹獨冷曹。頗念相從問疇昔，不堪歲月去滔滔。
贈袁州王教授時會 趙蕃
邂逅相逢索我詩，我詩何有鬢空絲。能聲故爾媿侯喜，到處其誰說項斯。肯約山行頻滯雨，預懷別後費相思。一官獨冷休形歎，斯會簿書都不知。
用韻寄孫推官二首  其一 趙蕃
淚垢悲啼失母雛，可思營室共啣蕪。未能因事賦歸去，尚此折腰成走趨。豈謂微官堪顧藉，不難征路指虛無。重輕得喪吾知矣，莫待孔賓聞夜呼。
用韻寄孫推官二首  其二 趙蕃
珍重章泉萬竹雛，護煩鄰里未應蕪。浮生固覺浮雲似，逝者難堪逝水趨。尚喜論詩有新益，幸逃閲士若旁無。君平未可山林去，儻欲赴盟其見呼。
蕃近有干字韻屬教授兄而知縣尉曹皆嘗用是韻相酬贈亦成一首奉呈並屬錄事今年未見梅花故及之 趙蕃
回首江南千萬山，渺如霄漢邈難干。至前不見梅花朵，客裏何由老病寬。往日簿書如束濕，新來詩卷喜頻看。我衰才盡渾無奈，倚頼諸君爲發端。
八月二十六日雨後呈沅陵教授 趙蕃
秋風比已凉如水，秋日還能熱似焚。驟對碧雲成突兀，忽看快雨灑繽紛。梧應留響中宵聽，菊爲韜香九日聞。排遣羈愁消底物，要君詩律張吾軍。
挽黄參議 趙蕃
給事勳庸太史詩，凜然人物見家規。霜鬚同老豈無種，孝友深根真得師。治行所居皆可紀，人亡於此歎吾衰。舊聞有道碑無媿，今見雲孫無媿詞。
挽朱通判 趙蕃
堆勝題詩尚可懷，異時吳楚渺何哉。傳聞屢作南州佐，政自不妨三逕開。準擬歸舟成再見，驚嗟玉樹有新摧。要知盛德亡窮處，連璧光輝看後來。
題重脩堆勝樓 趙蕃
白鷺洲前堆勝樓，相望前後幾監州。枝梧合付陶謝手，嘯傲亦須嵇阮流。怪得江山還舊觀，只應欄檻有新脩。登臨媿我焉能賦，假日空成半日留。
元衡過邢園同廣聲終日坐於習堂梅樹之下得長句 趙蕃
一間茅屋數株梅，三徑頻成爲我開。賸有游蜂能掠蘂，寂無饑雀下行苔。長吟共惜頻驚落，久坐何妨晚始回。爲語清風莫輕掃，明朝更欲杖藜來。
用老謝丈立春韻贈周文顯蕃與文顯以癸巳歲是日相識始有倡酬故及之 趙蕃
時序飛騰不貸人，相從還此賦迎春。祇言世態有凉燠，須信吾曹無故新。長句能同李白好，爲儒未許賈山醇。兩郎玉立仍難弟，誰道先生解久貧。
次韻簽判丈立春日長句 趙蕃
未說麥黄如病人，可堪梅落似殘春。休論北客驚相嘆，試問南公見一新。謂恐齊民罹癘疫，又言漢詔發深淳。從茲度日能無事，頻與傳詩慰此貧。
是日招明叔飲明叔有詩次韻 趙蕃
客罷蕭然欲閉關，竹陰梅影兩爛斑。溫風不捄詩寒相，老色聊須酒借顔。此味何妨君與共，流年莫待水西還。破春行樂胡爲始，快閣之餘有觀山。
兩日不見在伯風雨中有懷因以簡之 趙蕃
卧聞急雨響林柯，想見江頭聲更多。兩日不來百憂集，一杯猶憶醉時歌。已孤柿栗霜天熟，其柰衣裘卒歲何。掾奉酸寒古云歎，治時還重力田科。
初二日復雨偶成 趙蕃
秋旱連冬勢未平，何期小雨趁元正。休論忽忽生爲樂，且對欣欣木向榮。已分終身樂貧賤，自無岐路覓功名。獨於詩律存餘習，三日不談荆棘生。
十九日雨中 趙蕃
帆來鳥去蘇州句，落木長江老杜詩。得意寫圖那辦此，驚人吐句或能之。長年役役愁肝腎，老態駸駸入鬢髭。寄謝樵夫與漁子，可憐日用不能知。
二月六日雨中簡諸君 趙蕃
人言好雨知時節，紅白紛紛柰若何。田父相呼稻當種，園官語我菜添科。日長燕子自無事，渚漲桃花思汎波。寄謝同參二三老，未妨乘間數經過。
雨陰未解成長句 趙蕃
一日舒晴十日陰，春來時節更蕭森。徐行索句茅簷靜，孤坐焚香書屋深。少日饑寒真累己，莫年勳業已無心。先賢遺傳時披讀，頗怪山王在竹林。
初十日早立寺門作 趙蕃
春天陰晴無定姿，陰雲未卷晴風吹。青山表見花顔色，綠竹增添鷺羽儀。郭外不知誰是主，眼中今日我題詩。人生何物非郵傳，敢謂吾廬不在茲。
季春十有三日作 趙蕃
晨起風寒又覺加，不知信復到何花。晴多且欲雨知節，雨久更思晴亦佳。寂寂蕙蘭菲賸馥，紛紛姚魏掃殘葩。故山政好不歸去，筍蕨登盤僧餽茶。
三月三十日 趙蕃
正是春時病不聊，未嫌風雨送今朝。今年紅蘂明年在，此日繁陰後日凋。詩癖不除終作祟，鬢霜無種自能饒。平生吟友俱安在，寥落天涯不可招。
暑甚有懷山居 趙蕃
風不能清友病人，睡常忘起更疲神。世間自有寬凉處，胸次休懷偪仄嗔。腕倦不勝持羽扇，頭童端欲墊綸巾。歸歟舊隠連脩竹，幽鳥窺簷席有塵。
呈歐陽伯威 趙蕃
傳得新詩字字驚，佛廊驟識病身輕。李邕昔已求工部，文舉今宜薦禰衡。祇道迷邦尚藍縷，試令吐氣即崢嶸。一官不作來南限，取友得交齊魯生。
呈壽岡 趙蕃
夏雨凄凄曾過公，祇今端復是秋風。青青但保庭前竹，渺渺不悲江上楓。每憶誦詩頭且白，可期頻見頰猶紅。陶家九日明朝事，問訊菊籬開幾叢。
九日 趙蕃
澗落峯寒似往時，重陽面目許誰知。摇摇楓葉未全赤，草草菊花成後期。酒量稍增愁渴肺，詩材頓減費衰髭。一年節物財如此，太息空形老大悲。
九日遊馬祖巖 趙蕃
環城往往盡高峯，更欲登高底可同。馬祖自今成故實，龍山翻覺墮虛空。當公迭唱青霄上，政我孤吟返照中。要是不孤吹帽節，孰云真隔馬牛風。
重陽後一日作 趙蕃
昨日重陽故作晴，今晨陰慘倍愁生。憑高已負登臨約，展卷空餘賦詠情。籬下菊香殊寂寞，瓶中桂影謾凄清。感今懷古無窮意，祇取村醪細細傾。
至日 趙蕃
今年至日還爲客，墮我侵尋老境中。照影不堪詩鬢禿，向人無復酒顔紅。石田茅屋鄉關異，官柳野梅時序同。試問一廛何所直，苦令飄泊困西東。
閏十一月十一日病酒不能扶頭忽得成父弟書繼又得叔異季承和詩偶成長句會有便先寄叔異季承 趙蕃
北風將雪晝成陰，冷屋閒窗偃卧深。百慮欲醒還皎皎，白頭高擁更岑岑。詩從嶺外來雙璧，書自江東得萬金。得友似斯真足慰，有兄如我竟何任。
酬在伯再用書事之韻 趙蕃
西行險絕類中巴，東望悲凉底是家。渺渺春風限啼鴂，悠悠落日送歸鴉。室盈幼稚爲腰折，腹有詩書宜氣華。兩日不親顔色好，出門還恐滯泥沙。
酬湯莘夫用懷孫溫叟韻見貽 趙蕃
長夜漫漫起飯牛，飛鳶跕跕墮炎州。是皆有命無悲感，孰若委心安去留。駿足豈嫌鑾輅苦，散才當逭斧斤搜。吾人故有交期在，出處何須終並遊。
子暢尉曹用贈沅陵韻作詩見示亦用韻奉酬 趙蕃
元祐于今幾故家，要尋遺事渺難涯。虛名可媿鐵爐冒，實美當知丙穴嘉。柱後惠文余故窘，伍符尺籍子無嗟。神仙也說多官府，何物蜂房亦趁衙。
王原慶有詩寄謝丈簽判子暢尉曹具以見及次韻酬之 趙蕃
相望千里舊聞風，何意論交邂逅中。別去傷心念風雨，詩來滿眼眩青紅。通家契好君能記，末路飄零我亦同。江左名流數王謝，一時況有小安豐。
昨見子暢尉曹與靈鷲長老年公用蕃船字韻唱酬佳什用韻呈年老 趙蕃
幾思杖策禮金仙，聞道客來如貫船。政恐方成過溪送，不能容此對牀眠。愛公詩律真餘習，憐我宗門乏厚緣。願以伽佗示深旨，莫將麗藻鬭多篇。
莘夫再用前韻作詩謝余過其居復用韻答之  其一 趙蕃
漫道平生風馬牛，也能歷歷記吾州。相從大勝十年讀，肯過輕爲一飯留。氣合未知投分晚，腹虛終苦和詩搜。我方羈旅君當去，契闊何時重與遊。
莘夫再用前韻作詩謝余過其居復用韻答之  其二 趙蕃
鹽車驥服駕罷牛，政使斯人此佐州。大策本收經濟用，三年何有課程留。愛其義重雲天薄，憐我詩窮肺腑搜。子見懸知問何似，爲言歸决夢成遊。
寄答曾無己見貽詩卷 趙蕃
吾舅風流名海內，霜清月淡有梅詩。君曾一向蒸湘識，句裏懸應摸索知。邂逅已能成屢見，殷勤還辱問歸期。談間併爲諸兄謝，從此論交更不疑。
沅陵用在伯林字作詩見屬次韻答之 趙蕃
畏寒終日卧窗陰，衰颯政如霜後林。勿謂官閒得廳冷，幾因詩至啟門深。酒才飲濕寧崇味，琴且無弦豈嗜音。政爾欲閒閒不得，和詩頻改又頻吟。
季奕見蕃與審知唱酬近詩過辱枉贈用韻奉答 趙蕃
故里歸來跡轉浮，是身投老計何由。山中閲世松筠老，江上隨波雁鶩流。攬鬢不堪供潦倒，誦詩猶及問朋遊。西鄰徐孺今文伯，我爾俱當讓一頭。
湯莘夫用孫溫叟韻見寄次韻答之 趙蕃
生氣千年藺與頗，生前杯酒事如何。誰令誤舍清江釣，政爾甘持絕徼戈。有句忽成能見憶，感君知我未加訶。晚風苦雜蟬鳴樹，不謂林鶑尚有歌。
再答曾元之 趙蕃
春風吹雨雨還晴，晚日才昏昏復明。屋角乍聞烏鵲喜，林間又聽勃姑鳴。鷄豚已負鄰翁社，詩酒尚欣吾輩盟。笑我難忘澹生活，因君重憶舊風情。
迂齋往葛水道中蚤起有詩見寄次韻答之 趙蕃
桑柘陰中數畝村，病多終日厭昏昏。忽傳寄我道間作，徑欲過君竹下門。坐看諸公上臺省，誰知陶令在田園。文章勳業元難並，未易輕爲得失論。
和答李季蓬因觀鄙語見贈 趙蕃
沅有茝兮澧有蘭，到今風物尚班班。有懷未覺千年遠，無力能追一字還。贈我詩何富風月，知君助不待江山。況聞方奏凌雲賦，寧復留繻待出關。
贈韋德卿秀才 趙蕃
蚌繇珠剖孰爲冤，鶴豈鳴臯且唳天。對策未居金馬上，夜書猶即短檠邊。子誠異嗜如昌歜，我媿沉痾非藕船。永好固知當有報，思眢才索不能篇。
次韻酬答陳席慶伯見貽二首  其一 趙蕃
詩成每輒肺肝愁，那與人充耳目謀。敢謂老懷千里志，故憐饑作四方遊。若人尚隠南山霧，老我合從春水鷗。舊契百年談未易，且言家共古揚州。
次韻酬答陳席慶伯見貽二首  其二 趙蕃
問君有賦敵相如，誰爲君王誦子虛。去歲別家今未返，有親須養得安居。附名願見先友記，宣布曾傳太史書。清燕倘思詢舊事，莫辭待詔久公車。
次韻元衡憶上饒見示七言 趙蕃
避兵俱落信州溪，爲客豈知湖外期。遠役不應因米屈，秋風政爾悵鱸時。故人已寄招魂作，吾子重歌隠士詩。回首天寒又霜雪，可教猿鶴苦凄悲。
玉汝行頗遽以詩留之 趙蕃
雲物荒荒苦未晴，客程慘慘易成驚。家貧縱乏淹留具，意合能忘賦咏情。底用飄然輕此去，未妨聊爾聽流行。年來已是乖離數，況復相逢俱老生。
寄太和舊遊 趙蕃
李暗桃春未是晚，可憐孤負海棠天。故應陶寫皆詩內，安得淋漓到酒邊。已辦經營求散吏，便思瀟灑泛江船。相思異日題詩句，遶屋扶疎陶令篇。
秉文同成父問屋普圓過予而歸 趙蕃
朝響疎疎不晻光，暮簷瀏瀏亦無長。胡然可救焦枯厄，政爾能成湔祓方。堆案文書小盤礴，並溪草樹一徜徉。君方問隠我思去，異日相望何有鄉。
過陳莘叔尹因以贈之 趙蕃
幾從邢子問先友，相與談公口不空。治獄盡心無詭論，掛冠猶健有高風。崢嶸正爾尚豪氣，矍鑠未應閑是翁。兩月淹留見何晚，竹林松徑暫時同。
晚待明叔不至 趙蕃
爲霜未就覺風繁，撥火成灰思晤言。立壁舊諳寧怲怲，孤燈垂上只昏昏。讖言已過一陽復，歸去可忘三徑存。趙孟孰云能貴賤，萬年端以勢依溫。
王彥博徐審知頻來問疾口占示之 趙蕃
秋來瘧鬼不銷亡，令我兼旬病在牀。治藥頻成問良苦，易衣終日屢炎凉。但添物色增悲壯，那有功名憶慨慷。多謝故人來問疾，幾回宵度石爲梁。
邂逅徐應卿於都下要之同歸不可索詩因作 趙蕃
鉛山假尉懷初識，祖印依僧憶屢過。看鏡余今歎斑白，束書君亦尚犇波。肯因艇子俱歸否，捫此空囊奈若何。好並千巖學詩去，侯門彈鋏爲悲歌。
偶書 趙蕃
陰雲不肯放朝陽，霧雨真成作早霜。窗靜網絲縈棐几，壁疎蟲語撼藜牀。故人秦越自肥瘠，世事鶴鳬隨短長。病不銜觴惟覓句，不須吟詠轉凄凉。
贈徐處士 趙蕃
南朝文士數徐陵，騎省流風篆法存。翰墨了知無異道，丹青今復見諸孫。規模要自胸中具，繩尺嫌於筆下論。太息藝成頭已白，誰能持使獻金門。
蕃有詩謝蕭伯和見訪伯和和之節推丈見而同作謹用韻併呈教授丈宋衡兄 趙蕃
忽聞獨奏鳳將雛，三歎遺音特未蕪。禁裏端宜奉朝事，幕中那得尚平趨。臨流置酒高人意，叩戶求詩俗士無。迨此何妨屢還往，可人況不費招呼。
夜憶欽止斯遠 趙蕃
木葉騷然雨到時，共眠僧榻各哦詩。推移忽已年時事，悵望相看天一涯。別後屢書渾未報，風前小立重相思。人生知復幾寒暑，一別長爲數載期。
訪韋丈叔能於嚴州西溪門外 趙蕃
春王正月附人書，踵報祠官賦遂初。到處頻成詢所寓，忽能爲說已謀居。蘇州舊日詩無敵，嚴瀨從來畫不如。東館輕舟雖若駛，可辭躡履到階除。
示詹深父 趙蕃
濁涇清渭本源分，寂寞安能亂糾紛。世黠只知錢使鬼，我癡但識穎呼君。乘時大駔千金射，望歲良農赤地耘。富貴要知定何物，五車何必爲渠勤。
經旬不作詩示明叔 趙蕃
春風著物已熙熙，枯木無心亦自知。徑欲殷勤辭故絮，却憐窘束欠新詩。老來政怯花經眼，遊倦翻成鳥遶枝。同病同憂有如子，更堪相對兩霜髭。
入夜應潭對岸作示成父 趙蕃
溪山風月兩相當，痼疾真成得祕方。往日同舟但饒信，祇今去路落湖湘。貧離親戚古所歎，歸去田園老未忘。試遣溪頭問酒價，掃沙聊得踞胡牀。
別約之舅 趙蕃
歎息無錢歸買山，駕言渺渺不知還。爲家百畝未爲泰，何事一生長苦慳。我漫參軍作蠻語，公能詩賦動江關。固窮似舅詩難敵，不待牀分上下間。
送成父弟赴補試兼屬同行親友 趙蕃
南省新陞弟子員，詔來郡國亦詳延。百年涵養期爲用，一日選掄非所先。珍重好營當暑服，丁寧休覓候潮船。故知同役皆親友，莫忘書來慰目前。
用送成父弟韻送周明甫赴補 趙蕃
詔取咸知有定員，朋來爭欲副招延。揚眉欲競將誰與，見敵能輕孰子先。養志鄉時惟負米，薄遊今日蹔求船。男兒富貴須勤苦，笑我區區但眼前。
送孝顯彥博昆仲赴補仍用前韻 趙蕃
清時擇士豈充員，大闢賢關務遠延。一日擅場稱舉子，百年匡國是儒先。爲言行役加餐飯，仍祝濤江穩放船。意愜歸來期不晚，秋風觴酒大人前。
送張剛中赴省 趙蕃
王都觀闕兩巍巍，遠道觀光亦已稀。當念功名方發軔，可辭塵土蹔侵衣。春風咫尺君得意，晚歲伶仃我欲歸。儻過南山語吾弟，尺書因冷倦重揮。
又成父弟往餘干謁趙叔遂至池陽廬陵謁二周先生長句送行 趙蕃
歸我山中未一年，兩回題子送行篇。況今客路飛紅葉，不比春風啼杜鵑。東閣翹材嗟久闊，長沙夜席已喧傳。子行歷聘應兄問，併謝江東有二天。
過吳江訪尉曹李仲純不值代簡寄之 趙蕃
曉尋仙尉向吳江，聞道乘舟警吠厖。漁具畫圖賒面覿，松陵酬倡阻心降。因人尚擬它時寄，共看無因絕境雙。二季一翁新作別，望君須遣候船窗。
因送王亢宗便寄 趙蕃
經年不遇辰州使，忽喜黔陽信使通。縣尉已聞辭令尹，校官仍說困治中。可堪契闊漂流處，長憶追隨寂寞同。已是湖南更湖北，欲言風物怕愁公。
贈王進之 趙蕃
走遍東南數十州，皇皇長媿食爲謀。閲人政爾亦多矣，有客可能如此不。歎我漫知耽句僻，如君真復是詩流。相逢頗恨夫何晚，華髮蕭蕭今滿頭。
贈別游子明 趙蕃
頻年此地幾維舟，愧費主人雞黍留。祇道雙鳬已朝帝，那知一鶚尚遲秋。小能過我談不惡，重復別君空作憂。問訊東歸所經歷，但云巖石過丫頭。
奉贈子冉議郎老兄 趙蕃
大阮談詩數起予，爲言小阮最憐渠。客中邂逅能君識，天外飄零孰我如。家世要談京洛舊，古碑共閲漢唐餘。所期共剪西窗燭，却值移家方借車。
贈別謝茂直 趙蕃
江東何許上饒郡，置吏能淹謝法曹。與世相逢腰漫折，對山吟詠首頻搔。誰憐老去斗升祿，未博平生燈火勞。我自都城與君別，一官於此始青袍。
贈沈沅陵 趙蕃
紹聖同年今幾家，汎然遊宦偶天涯。先因避賊來江左，身欠看山到永嘉。世祿相期會騰踏，束書寧復漫咨嗟。我今山色催歸意，君政黄紬穩聽衙。
贈李子永泳 趙蕃
漫刺平生不妄投，不知我者謂何求。平生願作李君御，問事況聞他秩抽。驛舍夜凉陪麈尾，野田風晚從遨頭。可嗟鞅掌催成去，未盡登臨山水幽。
贈馬奉先二首值其已病竟不相識  其一 趙蕃
使君何苦向宜州，應爲涪翁句法留。銅柱寧興跕鳶嘆，金華要遂牧羊求。壯時根本先培固，老去波瀾重卷收。我亦學詩窮未達，是中得處可聞否。
贈馬奉先二首值其已病竟不相識  其二 趙蕃
湘山湘水久經懷，近歲扁舟始一來。頗見留傳詩句寫，故勝摸索畫圖開。城南雖鬰平生志，冀北未空千里才。壯節曾聞趣除詔，辭官何乃尚徘徊。
溧陽別成父弟兼寄遠父秉文 趙蕃
策蹇同來秋始高，肅霜於此背征袍。別離摇落誰入句，險阻艱難卒歲勞。好在梅花千雪樹，因思我友兩文豪。莫道凶年政艱食，徑須一醉辦糜醪。
溧陽邂逅胡安豐赴官送以二詩  其一 趙蕃
清江江上順風船，大軸持來得縱觀。幾對江山憶談笑，故懷書札欠平安。傳聞召節趣歸對，不信淮州勞跨鞍。我欲渡江因病返，豈期於此刺探漫。
溧陽邂逅胡安豐赴官送以二詩  其二 趙蕃
丈人筆力老波瀾，平處猶能敵建安。蹔爲時清掌邊鑰，却來夜直上金鑾。悵儂三徑歸來引，翻作五溪行路難。邂逅一欣還別去，雪泥連日未全乾。
鄧師契縣尉以沅陵韻作詩見貽次韻 趙蕃
歎息師門久不傳，葦間幾欲聽延緣。多君有意工文字，老我空能歷歲年。鵬鷃故知難一辨，夔蚿空復妄相憐。雖然亦可凄凉慰，祇恐賡篇別是篇。
十二月二十六日 趙蕃
水有縈紆何自來，竹能森爽爲誰栽。山僧乞飯朝一出，幽子題詩日幾迴。故鶴未妨頻有客，騎馿正爾獨尋梅。得閒且盡幽居趣，顧我初無當世才。
人日 趙蕃
元日雖晴人日陰，梅花如積杏花深。未憂盈室無儲粟，且恃春風洗破衾。莫怪物華常草草，定緣老態日駸駸。不須憤泣卞和玉，何有矜誇季子金。
人日懷成父弟 趙蕃
人日雨連元日陰，杜陵時節已如今。苔迷草色閑多思，竹倚梅花瘦不禁。徵事還愆退之集，題詩漫有蜀州心。溪南有弟遥成隔，目斷蒼然暮色侵。
同邢希聲遊化成巖 趙蕃
客授袁州且二三，勝遊茲日始輿籃。僧殘尚保高低寺，跡古猶呼上下巖。不省眼中如昔否，可慙筆底欠窮探。平泉草木今金瀨，免郡還家未趁參。
寒食前一日伯永相約過陳氏茅軒蕃亦載酒共往與者常寧尉曹明叔伯和蕃賦詩 趙蕃
茅軒臨水自誰開，况有荼䕷玉作堆。佳節愁孤一百五，可人共約兩三杯。輕雷淡雨林間過，落日清風座上催。更喜經行遠城市，不妨杖屨晚方回。
袁州北崇勝寺二首  其一 趙蕃
病中曾覓扊扅炊，別後東西無自知。似說諸侯枉行卷，却從羣彥赴明時。相如定辱君王問，鄭老寧容爾汝期。幾欲寄書愁不達，偶因閒暇一酬詩。
袁州北崇勝寺二首  其二 趙蕃
故人貽我壁間詩，何處飄零負此期。蹭蹬我今慙薄宦，飛騰君合趁明時。雖然不用逢人說，老矣何庸覓世知。借問還家底爲計，兒能樵木婦能炊。
呈明叔且約詰朝過買江天閣 趙蕃
老屋支風政覺疎，況堪急雪墮空虛。黑甜頗念華胥去，白戰仍牽故事餘。雀噪還喑家立壁，鼠窺欲下粟無儲。江天快閣相縈带，曳履明朝不命車。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其一 趙蕃
參軍出郭匪幽尋，使者移文播德音。石蒜榆皮那得飽，刀耕火種豈能任。義倉政爾因饑發，賑歷茲焉遣吏臨。比屋故知難戶曉，分行聊得盡吾心。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其二 趙蕃
聞道高原尚苦乾，未妨平陸欲生湍。眼中乍見扶藜出，耳畔未嗟啼鳥讙。漢詔當知本寬大，豳詩政復著艱難。爾能粗得饑腸實，我亦安辭脚力酸。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其三 趙蕃
馬騣嶺下源初發，鵞口山前漸可舟。一百八盤誰謂險，二十四溪何自遊。深厲淺揭故數數，車煩馬殆真悠悠。惜哉當此方倥傯，不然亦足供夷猶。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其四 趙蕃
大麥初齊積漸黄，青青小麥更連岡。去冬屢雪有如此，今歲一豐端可望。負籠不須嗟甚苦，腰鎌行且看爭忙。太倉紅腐憎泥土，亦復遥思餠餌香。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其五 趙蕃
既雨得晴晴亦佳，筍輿終日度咿啞。蒙籠篁竹四三里，髣髴茅茨三五家。鄰舍相聞亦雞犬，田疇隨事有桑麻。居夷何陋慚君子，不爾辭官學種畬。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其六 趙蕃
乾溪溪側彈子洞，薄暮過之聊且休。志欲山林成獨往，媿無名姓繼三遊。奇奇怪怪乏畫手，鑿鑿磷磷宜枕流。巖岫水泉真兩得，未容石井獨吾州。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其七 趙蕃
春今回首便天涯，留得芳英在物華。野色似雲閒放犢，樹陰如幄暗巢鴉。金錢滿地空心草，紫綺漫郊苦菜花。試考方言助多識，欲傳名字入詩家。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其八 趙蕃
浦口江頭艇子呼，有懷逸興恐成孤。非鬭郵傳憎塵土，自愛江山入畫圖。峯勢宛如神峻拔，瀑痕渾似筆濃枯。顧憐文力孱非敵，賸欲追摹忽已逋。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其九 趙蕃
晚日微風墜鏡平，中流直下縠紋生。煙雲點綴多新態，鷗鳥逢迎殆宿盟。聚落近於邊境接，村墟亦有戍樓橫。雖然王化初無外，接畛農桑畔不爭。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首  其一○ 趙蕃
世奇粵水與湘山，此地元居楚粵間。盡日覓詩終莫就，有時遊目不能還。驟來遥點雨初過，忽爾數峯雲自閒。遠碧近蒼元互映，淺青深綠更相關。
九日宜春道中 趙蕃
勿云秋意漫生悲，可欠重陽一首詩。瘦馬嘶風紅葉樹，村帘沽酒菊花枝。壺觴徵逐紛皆是，人物風流眇莫追。獨立斜陽屢搔首，未妨烏帢鬢絲垂。
十二月一日因出小憩快閣而歸 趙蕃
昨宵已辨雪中燈，今日晴來聊記曾。病骨可堪風似刮，衰眸自喜句如冰。鴈因就暖長爲客，魚爲逃寒返墜罾。北去南來勿渠嘆，身今淹泊歲還仍。
賦辰州東園水鄉 趙蕃
往日蒼苔滿廢牆，祇今新綠漲芳塘。不唯新種荷成柄，更復添栽柳作行。墨客休題洛神賦，主人政念水仙王。倦遊拓落渾無此，伹擬攀搴學製裳。
早到超果寺示成父且約歸日携家來遊 趙蕃
霧裏看花喜未昏，竹園啼鳥愛頻言。土膏穉麥如爭長，水脉清流却變渾。負郭無如此山寺，携家更擬泛溪村。卜居苦欲規佳處，佳處都歸祇樹園。
歸途 趙蕃
籃輿伊軋又前村，何許風來洗睡昏。木落盡還山面目，旱深窮見水根源。相逢負擔皆征利，難覓隠居躬灌園。歸路苦長行易倦，斷鴉殘月記松門。
桃源道中用邢子中丈舊韻 趙蕃
山川曾是避秦餘，何得真成畫不如。想象曾聞昔所賦，經行爲記我今初。欲知賦役無逃遁，看取耕桑映密疎。雨笠煙簑春正好，盍拋手板便從渠。
昨日絕湖頗危追賦二詩  其一 趙蕃
平生謾說江湖樂，小遇風濤意不任。頗眩雲山相俯仰，却憐水鳥恣浮沈。神遊險向冤魂語，笑傲强爲洛下吟。頼是初謀壯維楫，不然何地覓壺金。
昨日絕湖頗危追賦二詩  其二 趙蕃
鄱之爲險舊知名，盜奪漁侵恃以成。波靜宴安猶几席，風來洶湧甚戈兵。欲知舟楫洄沿趣，都在溪山表裏清。明日餘干又維纜，誦詩還是憶長城。
既絕湖得順風頃刻已見弁山二首  其一 趙蕃
五日陰霾鬭不開，步行湖觜看帆來。祇言命有窮年厄，豈料風能今日回。自是人心分順逆，枉於造物示嫌猜。篷窗縱雨無深掩，要見前山翠作堆。
既絕湖得順風頃刻已見弁山二首  其二 趙蕃
幾向詩中覓弁峯，倦遊何意道茲從。欲搜短句五七字，却值浮雲千萬重。頗覺嘯歌隨趣得，不同應接向人慵。連朝苦厭浮家惡，今日翻思此地容。
二十三日使風 趙蕃
江行已屬北風權，此去寧憂上水船。卧聽招呼帆轉脚，起看飛濺水平舷。鷗乘逸氣沿仍泝，鴈怯驚吹斷復連。玄妙未窮天籟說，雄豪詩讀快哉篇。
比與成父別謂先行矣及再至溧陽則猶未也留數日與之同歸用雪中懷家之韻 趙蕃
分携决意歸先我，邂逅尚留翻挽渠。已是常饑思稚子，更逾三月欠家書。歲云莫矣嗟何及，歸去來兮計莫如。壯志渡江思擊檝，老懷尋壑願巾車。
過南昌以病不入城縱望偶題 趙蕃
滕王閣上退之碑，徐孺祠中魯直詩。往客欠遊常繫夢，今行緣病復愆期。霜彫南浦短長柳，雲掩西山濃澹姿。落照有情增我恨，晚風無力度帆遲。
峽江舟中懷徐審知 趙蕃
峽江江上曉乘風，人語雞聲宿霧中。自入江西此差勝，有如吾子乃無同。未憐終歲數行役，可料此生長困窮。獨是嗜詩餘習在，聳肩搔髮願求工。
寄題周氏園亭 趙蕃
紅紫矜春一夢空，綠陰青子竟匆匆。那知黛色二千尺，況說蒼髯十八翁。萬卷讀書餘舊習，百年種德待成功。吾家相望牛鳴地，來往懸知亦許同。
蒙齋 趙蕃
嶄巖鬰鬰勢參天，下有幽幽百尺泉。淺汲寧容長蛙鮒，旱年端可洗蚳蝝。若人懷寶故如此，笑彼發蒙真易然。不但作詩能換骨，更知讀易已忘筌。
題堪隠 趙蕃
考槃何必澗之阿，喧寂由來無異科。筆下煙雲供點綴，胸中邱壑寄婆娑。清譚不負玉麈尾，白酒未孤金叵羅。試數王春才幾日，落梅將盡鳥聞歌。
蕃歸自浙之十日斯還赴處州之約入城自此遂將從處州入關迤邐往謁朱晦菴先生興懷契闊乃成長句 趙蕃
展卷才披別後詩，倡余和汝媿猶遲。書來喚去有前約，力挽莫留聊後期。徵逐里閭平日事，飄零山水異時思。從師千里多君志，餬口四方憐我饑。
寄題周霍丘寓齋 趙蕃
君住瀟湘作寓齋，賦歸仍與是齋偕。已知身世非真著，肯向功名怨寡諧。雨後更無雲在嶺，曉來那有月當階。幾思談妙從人去，人事胡爲苦好乖。
同張伯永出郊迓客倦歎之餘因以成詠 趙蕃
度日無悰得養痾，不知春事已云多。桃花灼灼爲誰好，楊柳依依如恨何。曲折東西山展畫，抑揚高下鳥聞歌。是間有句彊能管，古淡如君莫我訶。
周允升見臨已而步過其書堂二詩贈之  其一 趙蕃
漣川川上一書堂，岸缺籬崩徑亦荒。問訊主人空日日，自憐求友亦皇皇。豈期雪後能相過，不憚風前往送將。隴菜半蕪梅摘索，未妨小立更尋香。
周允升見臨已而步過其書堂二詩贈之  其二 趙蕃
問學知君有所從，未聞論事劇談鋒。滔滔元自濫觴水，凜凜定期寒歲松。不負師承經子厚，共於人物惜元龍。漣川川上書堂路，寧復斯人舊履蹤。
訪孫子進子肅於黄堰 趙蕃
茅屋啼雞日過中，小舟隨問曲能通。遥遥黄堰忽重到，落落白頭今一翁。別後每懷音問闊，見時還許笑言同。倡予和汝平生事，惆悵春風又起鴻。
劉伯山書來云有施主爲造一亭劉子澄名曰竹溪索詩爲賦二首  其一 趙蕃
竹外青原久不看，書來賸喜報平安。脩筠流水故亦有，高士韻人良獨難。杜老不應棲錦里，謫仙終合見金鑾。茲亭便與圖經載，何況製名繇孟韓。
劉伯山書來云有施主爲造一亭劉子澄名曰竹溪索詩爲賦二首  其二 趙蕃
今人那有郗嘉賓，爲子經營茅棟新。可待絃歌資廼具，詎須出郭始離塵。舊詩頗願窮岡割，後約要容王翰鄰。更喚能詩子歐子，不因對月自三人。
遊石壁寺懷禪月 趙蕃
一棹夷猶石壁來，寺門雜樹向溪開。七言粗可供詩本，十幅誰能致襪材。想見高情澹雲水，未嗟陳迹掩莓苔。倦遊到處渾如昔，欲住還成破雨回。
登愚卿無盡藏再用韻呈愚卿 趙蕃
白雲故遶青原寺，青竹深藏白鷺洲。物外未能窮往迹，眼中欣復對詩流。功名邂逅何嗟晚，歲月侵尋直漫遒。擬盡崎嶇仍窈窕，幾時扶策更挐舟。
宜春縣齋寒食日作 趙蕃
故知寒食住爲佳，可奈携家更憶家。憂樂相尋定何種，死生如夢本無涯。節中天色少來舊，詩裏風光別去嗟。李逕桃蹊事雖退，柳行因雨未拋花。
三月初二日雨人以爲風止之祥 趙蕃
讖言雨作風當正，得雨喜如遭旱時。枕藉無嗔雜簑笠，跧藏不異庇茅茨。近看楊柳大垂手，遠對雲山圖入眉。日暮橫流難共濟，明當安穩遂東之。
三月十六日郊行 趙蕃
乍驚風色掃羣陰，旋見朝光上遠林。李徑桃蹊愁欲寂，麥畦桑畝秀何深。未云晨出因迎客，自喜山行不廢吟。春晚得晴如此少，寄聲鳩輩且停音。
宿柞樹下見趙行之所題詩 趙蕃
人道朝霞不出門，今朝失喜見晴暾。長林未減霜前翠，疊巘全收雨後昏。兀兀不知爲底日，悠悠又復度前村。眼明見此壁間句，回憶東江數過村。
寄克齋舅氏 趙蕃
不奉書題遂一年，書猶斷絕况詩傳。興來亦復吟哦否，讀罷何當疾痼痊。慷慨初無伏波志，憂愁枉類屈原遷。使來覓我當何處，水出牂牁若箇邊。
次韻晁大舅祖子應 趙蕃
離騷皎皎在湖湘，冀北茫茫失乘黄。徒手豈能探虎穴，敝車安得繞羊腸。外家文律况吾祖，有作歲時常一囊。天遣南來端有意，要須健筆寫秋光。